ઑડિયન્સ તરીકે આપણો મોટો પ્રૉબ્લેમ એ છે કે આપણને નવું જોઈએ છે, પણ જૂના જેવું જ. સહેજ અલગ વિષય, નોખી ટ્રીટમેન્ટવાળી કે મોટી સ્ટારકાસ્ટ વગરની ફિલ્મ આવે એટલે થિયેટરમાં ઑડિયન્સ કરતાં સ્ટાફની સંખ્યા વધી જાય. ખરેખર એ ફિલ્મ જોવા ઇચ્છતા બે-પાંચ લોકો માંડ નીકળે જે પબ્લિકના અભાવે શો કૅન્સલ થવાને કારણે ધોયેલા મૂળાની જેમ પાછા જાય. આ આખા કકળાટનું લેટેસ્ટ ઉદાહરણ છે ગઈ કાલે રિલીઝ થયેલી ફિલ્મ ‘લાલ રંગ’. નામ પરથી લાગે કે આ તો કોઈ નક્સલવાદ પર બનેલી ફિલ્મ હશે, પણ એમાં જે વાત કહેવાઈ છે એ જોઈને ભલભલા લોકો થથરી જાય. કેમ કે આપણા દેશમાં કંઈ પણ શક્ય છે.